7 ta' Diċembru 2019 L-Istitut tal-Ġurnalisti Maltin (IĠM) jikkundanna t-theddid li sar fuq ġurnalista aktar kmieni llum. F'rapport li l-IĠM irċieva illejla, ġie infurmat li ġurnalista irċiviet ittra ta' theddid fid-dar privata tagħha u li għalih, il-ġurnalista kellha tirrikorri għand il-Pulizija biex tagħmel rapport. L-IĠM itenni li l-ebda forma ta' theddid u intimidazzjoni fuq membru jew membri tal-korp ġurnalistiku ma jiġi ttollerat jew aċċettat u għandu jiġi kkundannat bil-qawwa kollha. L-IĠM juri solidarjetà mal-ġurnalista. Infakkru li l-irwol tal-ġurnalist hu fundamentali f'demokrazija, u huwa ta' għajb kbir li nies li b'dedikazzjoni u sagrifiċċji jwettqu xogħolhom b'servizz lejn il-pubbliku, ikollhom iħabbtu wiċċhom ma' atti kodardi bħal dawn. Dan il-każ isegwi sensiela ta' inċidenti fl-aħħar jiem fejn ġurnalisti kienu mhedda, intimidati, imbuttati u ssuttati, każi li fihom l-IĠM ħarġet tikkundanna bla ebda riżerva. Insejjħu biex il-korp tal-Pulizija joffri il-protezzjoni meħtieġa lejn il-membri tal-korp ġurnalistiku u jinvestiga il-każ, kif għandhom jiġu investigati il-każi kollha ta' theddid fuq il-membri tal-istampa u x-xandir, biex jinstab min kien wara dan it-theddid u jitressaq quddiem il-ġustizzja.
Ġurnalista mhedda – Kundanna bla riżerva għal kull tip ta' theddid u intimidazzjoni fuq il-korp ġurnalistiku